Hei, denne artikkelen er over ett år gammel og kan inneholde utdatert informasjon

(Dagbladet): En profilert AUF-politiker fra Østlandet er tiltalt for legemsbeskadigelse og legemsfornærmelse etter en voldsepisode på en nattklubb i Oslo i vinter.

Tiltalen er tatt ut etter Straffelovens § 229 første straffalternativ (inntil fire års fengsel), og § 228 første ledd.

Ifølge politiet skjedde volden på utestedet London Pub i 02.20-tida, onsdag 16. november 2011. Tiltalen beskriver at AUF-eren slo en kvinne i ansiktet, så hun fikk et kutt som måtte syes med seks sting.

I den samme situasjonen skal ungdomspolitikeren ha slått en mann - en moteprofil i Oslo - slik at han falt.

Mens moteprofilen lå på bakken skal angriperen ha sparket ham i ansiktet eller hodet.

Bakgrunnen for voldsepisoden er ikke kjent.

Mannens forsvarer var i formiddag i et rettsmøte og var ikke tilgjengelig for kommentar. AUF-eren selv har ikke besvart Dagbladets henvendelser.

Politiadvokaten som har tatt ut tiltalen var heller ikke tilgjengelig for i formiddag.

Rettssaken mot AUF-eren er berammet i Oslo tingrett i august.

Dagbladet kommer med mer.